Obrazloženje odredbi predloženih novim Pravilnikom o provedbi postupaka jednostavne nabave robe, radova i usluga Agencije za društveno poticanu stanogradnju Grada Rijeke

I. OPĆA ODREDBA (članak 1.)
Odredbom članka 1. utvrđuje se predmet Pravilnika, područje primjene i financijski pragovi na koje se Pravilnik primjenjuje.
II. NAČELA I ANALIZA TRŽIŠTA (članak 2.)
Odredbom članka 2. uređena je obveza poticanja tržišnog natjecanja gdje god je to moguće, osiguranja jednakog tretmana svim gospodarskim subjektima koji sudjeluju u postupku nabave te transparentnost postupka. Osobito se utvrđuje da jednostavna nabava ne smije biti osmišljena s namjerom izbjegavanja primjene ZJN 2016 te da se u svrhu pripreme postupka jednostavne nabave provodi analiza tržišta, sukladno planiranim proračunskim sredstvima i potrebama upravnih tijela.
III. SPRJEČAVANJE SUKOBA INTERESA (članak 3.)
Ovom se odredbom utvrđuje da se i u postupcima jednostavne nabave na odgovarajući način primjenjuju zakonske odredbe o sprječavanju sukoba interesa. Navedena odredba Pravilnika, a sukladno ZJN 2016, primjenjivat će se na način da Agencija za društveno poticanu stanogradnju Grada Rijeke (u daljnjem tekstu: Agencija) ne smije sklapati ugovore o jednostavnoj nabavi s gospodarskim subjektima (u svojstvu ponuditelja, člana zajednice ponuditelja niti podugovaratelja) u kojima ravnatelj i s njime povezane osobe (srodnici po krvi u pravoj liniji ili u pobočnoj liniji do četvrtoga stupnja, srodnici po tazbini do drugoga stupnja, bračni ili izvanbračni drug, bez obzira na to je li brak prestao te posvojitelji i posvojenici) u tom gospodarskom subjektu istodobno obavljaju upravljačke poslove, ili ako su vlasnici poslovnog dijela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5%. Na temelju izjave ravnatelja o postojanju ili nepostojanju sukoba interesa, na mrežnim stranicama Agencije objavljuje se popis pravnih osoba s kojima Agencija kao Naručitelj ne smije sklapati ugovore o javnoj nabavi, a navedeno se primjenjuje i na postupke jednostavne nabave.
Poduzimanje mjera za sprječavanje sukoba interesa odnosi se i na druge predstavnike Naručitelja u postupcima jednostavne nabave i to: članove stručnog povjerenstva, druge osobe koje su uključene u provedbu ili koje mogu utjecati na odlučivanje Naručitelja u postupku javne nabave, kao i na predstavnike središnjeg tijela kod provedbe zajedničke nabave. Navedene osobe dužne su dati izjavu o postojanju ili nepostojanju sukoba interesa te se u pojedinim postupcima jednostavne nabave izuzeti, odmah po saznanju o postojanju sukoba interesa.
IV. PLAN NABAVE I REGISTAR UGOVORA I OKVIRNIH SPORAZUMA (članak 4.)
Ovom odredbom utvrđuje se da se na planiranje nabave i vođenje registra ugovora i okvirnih sporazuma na odgovarajući se način primjenjuju odredbe ZJN 2016.
Predmete nabave iz Priloga X. ZJN 2016 čija je procijenjena vrijednost jednaka ili veća od 7.000,00 eura koji se zbog svoje prirode sukcesivno izvršavaju pojedinačnim ugovorima, potrebno je planirati pod jedinstvenim evidencijskim brojem.
Naručitelj je dužan ažurno voditi evidenciju provedenih nabava, sklopljenih ugovora i/ili okvirnog sporazuma te izvršenja svakog pojedinačnog ugovora ili okvirnog sporazuma u Elektroničkom oglasniku javne nabave.
V. POSTUPCI JEDNOSTAVNE NABAVE (članci 5.-9.)
Ovom glavom Pravilnika utvrđuju se postupci jednostavne nabave u smislu ovoga Pravilnika te vrijednosni pragovi za njihovu primjenu.
Članak 9. propisuje slučajeve u kojima se nabava radova, roba i usluga procijenjene vrijednosti jednake ili veće od 7.000,00 eura  iznimno može provesti izravnim ugovaranjem s jednim gospodarskim subjektom.
VI. PROVEDBA POSTUPKA JEDNOSTAVNE NABAVE (članci 10.-21.)
Ova glava čini središnji dio Pravilnika.
Članak 10. propisuje da postupak jednostavne nabave pripremaju i provode najmanje dva ovlaštena predstavnika Naručitelja koje odlukom imenuje ravnatelj Agencije s time da isti ne moraju biti zaposlenici naručitelja.
U pripremi i provedbi postupka nabave procijenjene vrijednosti jednake ili veće od 7.000,00 eura obvezno sudjeluje najmanje jedna osoba koja ima važeći certifikat u području javne nabave.
Članak 11. uređuje način pokretanja postupka jednostavne nabave i rokove za dostavu ponuda.
Članak 12. propisuje dokaze sposobnosti ponuditelja te jamstva i njihov oblik, kao i kriterije za odabir ponude.
Članci 13.-16. odnose se na ponudu i postupak otvaranja ponuda te se utvrđuje da se u pravilu u postupcima jednostavne nabave na odgovarajući način primjenjuju odredbe ZJN 2016 glede provedbe postupka pregleda i ocjene ponuda.
Člancima 17.-21. propisuje se završetak postupka jednostavne nabave odnosno pisani prihvat ponude od strane odabranog ponuditelja ili potpis ugovora odnosno dostava Obavijesti o odabiru ponude odnosno Obavijesti o poništenju postupka. Za odabir je dovoljna jedna ponuda koja udovoljava svim traženim uvjetima i zahtjevima iz Poziva za dostavu ponuda, a postupak se poništava ako nije dostavljena niti jedna ponuda ili ako nakon odbijanja ne preostane niti jedna valjana ponuda.
VII. OKVIRNI SPORAZUM (članak 22.)
Odredbom se propisuje da se u svim postupcima jednostavne nabave može sklopiti okvirni sporazum, osim u slučaju izravnoga ugovaranja, ali ne na rok dulji od dvije godine te uz supsidijarnu primjenu odredbi ZJN 2016.
VIII. SKLAPANJE I IZVRŠENJE UGOVORA I OKVIRNOG SPORAZUMA (članci 23.-25.)
Ugovor o nabavi ili okvirni sporazum mora biti sklopljen najkasnije u roku od 30 dana od dostave Obavijesti o odabiru svim sudionicima postupka te se izvršavati u skladu s uvjetima po kojima je postupak proveden te odabrane ponude. Ugovor odnosno okvirni sporazum mogu se izmijeniti tijekom njegova trajanja odgovarajućom primjenom odredbi ZJN 2016 osim u postupcima izravnog ugovaranja, kada se smiju izmijeniti, ali pod uvjetom da ukupna plaćanja bez PDV-a ne smiju biti jednaka ili veća od 7.000,00 eura.
Ugovor odnosno okvirni sporazum obvezno se raskidaju tijekom njegova trajanja ako se radi o značajnoj izmjeni koja bi zahtijevala novi postupak nabave.
IX. PROJEKTNI NATJEČAJ (članak 26.)
Ova odredba odnosi se na projektni natječaj kao posebni režim nabave na čiju provedbu se na odgovarajući način primjenjuju odredbe ZJN 2016 koje se odnose na projektni natječaj te odredbe Pravilnika koje se odnose na javno prikupljanje ponuda i ograničeno prikupljanje ponuda.
X. PRIJELAZNE I ZAVRŠNE ODREDBE (članci 27.-29.)
Postupci jednostavne nabave pokrenuti do stupanja na snagu ovog Pravilnika dovršit će se prema odredbama postojećeg Pravilnika koji prestaje važiti danom stupanja na snagu ovog Pravilnika.

